Samlingsstund for barn

I sosiale medier

# Elementer i samlingsstunden

1. Presentasjon av deg og seerne
2. Introduksjon om hvorfor vi har samlingsstund
3. Spørsmålsrunde med bevegelser
4. Velkommen-sang
5. Aktivitet
6. Lystenning
7. Sang
8. Aktivitet
9. Bønn

# Mål for samlingene

* Barna skal få en opplevelse av å være sammen.
* De skal få synge, få tips om aktivitet, delta i lek.
* De skal få reflektere rundt det å være glad i noen.

I denne eksempelsamlingen er tema det å være glad i noen.

# Du trenger

* Noe å filme med.
* En pute- og pleddhytte.
* Papptallerkener, kniv og pynt til å lage bursdagshatt.
* Tre lys og fyrstikker.
* Glassbolle, matolje, salt og t-skje til eksperiment.
* Sanger og bønner

Manus til hele tredje samlingsstund

Her lagt opp til en voksen og et barn, derav navnet Matilda i manus.

I dokumentet er det lagt inn overskrifter for å holde oversikt – men samlingen «flyter» videre av seg selv.

# 1. Presentasjon

Velkommen til samlingsstund!

(Presenter dere med navn, alder og bosted)

Hva heter du?   
  
Å, det var mange fine navn! Du er jo ny, ser jeg. Men du, du var jo her en annen gang også! Så koselig du ville være sammen med oss.   
  
Du må gjerne få en voksen til å skrive en hilsen i kommentarfeltet under, så vet vi hvem som ser på.

Nå håper jeg alle sitter på rumpa. Jeg teller til tre, og så er det om å gjøre å ikke være den som setter seg sist.

# 2. Introduksjonsrunde om hvorfor vi har samlingsstund

I dag er vi på besøk i hytta til Matilda.

Kanskje sitter du også i en hytte av puter og pledd nå?   
  
Eller så kan du kanskje lage en selv etterpå?   
  
I denne hytta er det nesten ikke plass til meg! For her er det så mange bamser. Er det fest her, Matilda?   
  
Ja, bursdagsfest!  
  
Vi har tenkt litt på alle som har bursdag nå og som ikke kan lage bursdagsfest. Vi vil feire dere i dag! Så vi har laget bursdag.

# 3. Spørsmålsrunde med bevegelser

Men du, hvordan har du det nå?

Vi stiller spørsmål, og så kan dere svare ved å gjøre det vi sier.   
  
**Alle som synes bursdag er gøy, si jippi ja!**

**Alle som liker å få pakker, klapp i hendene.**

**Alle som liker kake, klapp deg på magen.**

**Alle som synes det er gøy å få bursdagskrone, lag en krone på hodet.**

# 4. Velkommen-sang

Hvis du har et instrument, så finn det fram nå!   
Vis fram instrumentet, da!   
Så mange fine ting å spille på.  
Du kan også bruke lårene som instrument.  
Spill opp!

*Velkommen alle musikanter,*

*musikanter som er klare nå.*

*Alle musikanter som kan takten slå!*

*Klapp i hendene! (klapp i hendene)*

*Klapp med tennene (Klapp med tennene)*

*Hvor er knærne? (Slå på knærne)*

*Hvor er tærne? (Slå på tærne)*

*Velkommen alle musikanter,*

*musikanter som er klare nå.*

*Alle musikanter som kan takten slå!*

# 5. Aktivitet

Alle bamsene dine har så fine hatter. Hva er det?   
Bursdagshatter!  
Det er dagens tips til noe du kan gjøre hjemme! Du trenger bare en papp-tallerken, en saks, lim og pynt. Kanskje en tusj eller noe å male med. Vi har bare brukt det vi fant hjemme.   
En voksen må hjelpe deg å klippe i tallerkenen. Så bretter du opp fra midten. Og pynter.

Men du, selv om vi har bursdagshatter, kake, ballonger og bamser, så er det noe som mangler. Vi mangler vennene. Det er jo det som gjør bursdag gøy.   
  
Og det er det vi savner nå, det er vennene våre. Besteforeldre. Tanter og onkler og de voksne i barnehagen og på skolen.

Men det vil bli vanlig hverdag igjen. Og da skal vi ta igjen masse bursdagsfester!   
Nå tar vi en bursdagssalutt for alle som har bursdag nå i koronatiden: Reis deg opp og så sier vi andre hipp, hipp hurra for deg!

# 6. Lystenning

På samlingsstund tenner vi tre lys og ber. Det kan du også gjøre, men da må du sette på pause og hente en voksen! Matilda kan ikke tenne lys selv!

Jeg ber først, og så kan dere gjenta:

Vi tenner et lys og ber for om at alle barn som ikke kan gå i barnehage og på skole, skal ha det godt.

Vi tenner et lys og takker Gud for at vi bor i et godt og trygt land.

Vi tenner et lys og ber for alle barn i resten av verden.

# 7. Sang

Nå er det mange som har ønsket seg sanger. Og vi skal synge Når det stormer, Vår Gud er så stor og Bukkene bruse etterhvert. Men i dag er det en sang som heter «Det er gøy, gøy, gøy!» fra Oslo Soul Children.

*Det er gøy, gøy, gøy  
å rope høyt, høyt, høyt  
sammen med sine venner.   
Det er gøy, gøy, gøy   
å rope høyt, høyt, høyt  
Det er Jesus som vi kjenner.*

Du, forresten – har du en sang du savner fra samlingsstunden i barnehagen, søndagsskolen eller koret – gi oss beskjed, så tar vi den med i samlingsstunden vår her i skogen neste gang vi møtes.

# 8. Sang

Vi har et lite eksperiment også.   
Det kan du prøve å gjøre hjemme.   
Da trenger du en glassbolle, matolje, salt og t-skje. Du kan også bruke matfarge, hvis du har det.   
Hell oppi vann først og bland med farge, hvis du har.   
Så heller du oppi olje. Se, det legger seg på toppen.   
Nå er det fint å lyse opp med en lommelykt.   
Så kan vi ta oppi t-skjeer med salt.   
Dette kan vi holde på med lenge!

# 9. Bønn

Dette er en hermebønn (se bevegelser i promoen)

Herre Jesus Kristus

Du står foran meg

Du er også bak meg

Du er på min høyre side

Du er på min venstre side

Du er over meg

Du er under meg

Og du er glad i meg.

Vi sees!